Исмаилов Абдуселим Абумислиман хва

Исмаилов Абдуселим Абумислиман хва — лезги шаир ва кхьираг. 1947 йисуз СтӀал Сулейманан райондин КӀеле хуьре дидедиз хьана. Ада Уружбадин юкьван мектеб ва Дагъустандин университет куьтягьна, мектебда, лезги радиода ва «Коммунист» газетдин редакцийра кӀвалахна. Алай вахтунда ам Дагъустан Республикадин кхьирагрин садвалдин литературадин журналрин кьилин редактордин заместитель я. А. Исмаилов эдебиятдиз аялар патал теснифзавай шаир яз атана, гуьгъуьнлай ам чӀехибур патал шиирар, поэмаяр, повестар ва драмадин эсерар кхьинал элячӀна. Зари «Кагьрабаяр», «Чилин бахт», «Яргъируш», «Чигедин стӀалар», «Саламан пакама», «Вацран мичӀер» ва маса ктабрин автор я. Лезги театрди драматургдин «Чигали» (1990), «КӀвал хъитӀкьина» (1994), «Дустагъда мехъер» (1994) ва «Къарачияр» (2001) пьесаяр сегьнеламишна. Зари УФ-дин кхьирагрин садвалдин член, «ДР-дин лайихлу кардар» я. == Эдебият == * Гьаким Къурбан «Лезги зарияр». Категория:Лезги шаирар Категория:Лезги кхьирагар